《金缕曲 用陈同甫韵志感》
明代·高宇泰

世事何堪说。叹而今、龙蛇浩劫，粘胶缠葛。试问百年能有几，渐看满头堆雪。

早销尽、冲冠旧发。撒手急归茅屋底，且商量、好度闲风月。

吾与也，点之瑟。

从兹显晦行藏别。问余生、山樵野牧，尚堪作合。卖卜补锅无不可，剩有凌兢瘦骨。

望前路、危冈高绝。一片雄心谁识取，倩笛声、吹彻仙家铁。

应不免，石为裂。

作者简介：明末清初浙江鄞县人，初字元发，改字虞尊，别号隐厚。高斗枢子。少负才名。清顺治二年，偕钱肃乐起义兵于鄞。明鲁王授兵部员外郎。翌年，被清吏所捕。康熙四年出狱，隐居著书而终。有《雪交亭集》、《敬止录》、《礼贯》，辑有《甬上正气录》。